Ծնվել է 1962թ. դեկտեմբերի 17-ին, Երևանում: Ավարտել է Երևանի Ս.Շահումյանի անվան թիվ 1 միջնակարգ դպրոցը: 1980-85թթ սովորել է Երևանի ֆիզիկական կուլտուրայի պետական ինստիտուտի սպորտային ֆակուլտետի ջրային գնդակի բաժնում: 1987-88թթ աշխատել է բժշկական սպորտ դիսպանսերում` որպես մեթոդիստ: Այդ տարիներից սկսել է ստեղծագործել, զբաղվել է գեղանկարչությամբ, արծաթագործությամբ, ապա` ռեժիսուրայով: 1995թ. նկարահանել է առաջին` «Լռություն» կարճամետրաժ տեսաֆիլմը: Նկարահանել է հայ էստրադայի անվանի երգիչ-երգչուհիների տեսահոլովակներ, մի շարք կարճամետրաժ տեսաֆիլմեր, գովազդային հոլովակներ: Հանդես է եկել նաև որպես համերգային շոուների բեմադրող ռեժիսոր: 2000թ. Հայկական ազգային երաժշտական մրցանակաբաշխության ժամանակ արժանացել է «Տարվա լավագույն ռեժիսոր» և «Տարվա լավագույն տեսահոլովակ» մրցանակներին` Նունե Եսայանի «Շարան» տեսահոլովակի համար, իսկ 2003թ.` նույն մրցանակաբաշխության «Տարվա լավագույն տեսահոլովակ» մրցանակին` Շուշան Պետրոսյանի «Պատրանքի թևով» տեսահոլովակի համար: Եղել է «1+1=1» լիամետրաժ գեղարվեստական ֆիլմի սցենարի համահեղինակը` ռուս դրամատուրգ Վադիմ Լևանովի հետ: 2011թ-ից հիմնադրել է «Արև» ֆիլմ ստուդիան և հանդիսանում է ստուդիայի հիմնադիր տնօրենը: 2013թ. նկարահանել է «Սպիտակ գառան երազը» կարճամետրաժ գեղարվեստական ֆիլմը: